钦定古今图书集成/明伦汇编/闺媛典/第312卷 > 皇清四十五 > 胡藻时妻赵氏
## 钦定古今图书集成/明伦汇编/闺媛典/第312卷 > 皇清四十五 > 胡藻时妻赵氏

按《苏州府志》：“赵氏，昆山农家女。年十六，适胡藻时。逾年而夫殁，号恸几绝。姑慰云：‘新妇方有身，当为宗祀计’。寻产女，赵叹曰：‘天不欲吾夫有后矣’！自是家益贫。其父母怜女年少，与姑谋令再嫁。氏闻之绝食，既而知已许某姓，即扃户自经。姑觉，排闼解救，得甦，泣曰：‘新妇无子，宜死；年少，宜死。异日姑百岁后，无依，宜死。姑有季叔，奉养无须，妇宜死’。” 言已，闭目不语。母与姑百端劝慰，终不听。某姓者讼之官，官命成其志，依母以居。母又恨其不从命也，一椽之外，略无顾恤。女泣曰：“只此足矣。” 纺绩自给，寒暑昼夜无间，十指俱裂。又念孀姑不获奉养，时进甘旨衣履。姑病，归侍汤药三阅月卒不起。叔赤贫，氏拮据殡葬。女长配儒家子某，亦赤贫，女又患咯血，氏辛苦四十年，竟以忧死。